  Виталий Пронин ДУННЕЫН Кусыпъёс шунало? Россилэн но США-лэн президентъёссы В. Путин но Д. Трамп кенешизы телефон пыр. Вераськон кыстӥськиз 45 минут ӵоже, Д. Трампез США-лы президентэ быръем бере та кыкетӥез кенешон луиз. Ӝутэмын вал пӧртэм ужпумъёс - ИГИЛ-эн (Россиын алэмын) нюръяськонысен кутскыса Украинаын югдурозь. Ӧз бугыръялэ Россилы пумит санкциосты гинэ. Но, шӧдске, кык кунъёслэн эшлыко кусыпъёссылы кутскон сётэмын. Трос ужпумъёсты асьме кунъёс уртче быдэстыны дась, кылсярысь, терроризмен нюръяськыны. В. Путин но Д. Трамп шуизы, умой, пе, луысал вуз карон кусыпъёсты улӟытыны.Соос кенешизы на матысь дыре пумиськон сярысь.РОССИЫН «Мире» выжон Бюджет удысын ужасьёс но пенсионеръёс коньдонзэс выжтозы «Мир» картае. Та сярысь закон улэ гожтӥськиз Россилэн Президентэз В. Путин. 1-тӥ июлёзь вань банкъёс ужаны кутскозы ни выль картаен. Со дырысен выль счёт усьтӥсь бюджетникъёслы сётӥськоз «Мир» карта. Бюджет удысын вань ужасьёс картаоссэс выльдоно луозы 2018-тӥ арын 1-тӥ июлёзь. Пенсионеръёслэсь картаоссэс вошъялозы  2020-тӥ арын 1-тӥ июлёзь.УДМУРТИЫН Шугомизы Иж сьӧрысь «Дружба» нылпи лагерьысь нылпиос шуге-леке вуизы, урод сиён сиыса. Отын ортчиз Россилэн «Что? Где? Когда?» шудонъя чемпионатэз. Люкаськемын вал пӧртэм улосъёсысь 500 пала 16-18 аресъем пиналъёс. 2-тӥ мае вожвылъяськонъёслы йылпумъянъёс лэсьтыны кулэ ни вал. Но нылпиос тазалыксы вылэ ӝожтӥськыны кутскизы. 83 мурт сюриз Паласькись висёнъёсъя элькун больницае. Роспотребнадзорысь специалистъёс соку ик эскеризы вуэз, сиён-юонэз - шедьтэмын ротовирус. Палэнысь лыктэм пиналъёслэн анай-атайёссылы «пӧсь телефон» ужа. Элькунмы озьы ик нылпиослы доразы берытскыны юрттӥз. Следствиея комитет уголовной уж ӝутӥз.     